CELEX: 32017R1926
Language: fi
Date: 2017-05-31 00:00:00
Title: Komission delegoitu asetus (EU) 2017/1926, annettu 31 päivänä toukokuuta 2017, Euroopan parlamentin ja neuvoston direktiivin 2010/40/EU täydentämisestä EU:n laajuisten multimodaalisten matkatietopalvelujen tarjoamisen osalta (ETA:n kannalta merkityksellinen teksti. )

21.10.2017   
            
            
               FI
            
            
               Euroopan unionin virallinen lehti
            
            
               L 272/1
            
         KOMISSION DELEGOITU ASETUS (EU) 2017/1926,
   annettu 31 päivänä toukokuuta 2017,
   Euroopan parlamentin ja neuvoston direktiivin 2010/40/EU täydentämisestä EU:n laajuisten multimodaalisten matkatietopalvelujen tarjoamisen osalta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tieliikenteen älykkäiden liikennejärjestelmien käyttöönoton sekä tieliikenteen ja muiden liikennemuotojen rajapintojen puitteista 7 päivänä heinäkuuta 2010 annetun Euroopan parlamentin ja neuvoston direktiivin 2010/40/EU (1) ja erityisesti sen 6 artiklan 1 kohdan,
   sekä katsoo seuraavaa:
   
               (1)
            
            
               Direktiivin 2010/40/EU 3 artiklan a alakohdassa määritellään EU:n laajuisten multimodaalisten matkatietopalvelujen tarjoaminen yhdeksi määritysten ja standardien laatimista ja käyttöä koskevaksi ensisijaiseksi toimeksi.
            
         
               (2)
            
            
               Direktiivin 2010/40/EU 5 artiklassa säädetään, että mainitun direktiivin 6 artiklan mukaisesti hyväksyttyjä määrityksiä olisi sovellettava ITS-sovelluksiin ja -palveluihin, kun nämä otetaan käyttöön, sanotun kuitenkaan rajoittamatta kaikkien jäsenvaltioiden oikeutta päättää itse tällaisten sovellusten ja palvelujen käyttöönotosta alueellaan.
            
         
               (3)
            
            
               Näitä määrityksiä olisi sovellettava kaikkien matkatietopalvelujen tarjoamiseen, sanotun kuitenkaan rajoittamatta niiden erityisten määritysten soveltamista, joita on hyväksytty muissa direktiivin 2010/40/EU nojalla annetuissa säädöksissä, varsinkin komission delegoiduissa asetuksissa (EU) N:o 886/2013 (2) ja (EU) 2015/962 (3) sekä komission asetuksessa (EU) N:o 454/2011 (4).
            
         
               (4)
            
            
               Multimodaalisten matkatietopalvelujen tarjoamisen osalta Euroopan parlamentin ja neuvoston direktiivissä 2003/98/EY (5) säädetään julkisen sektorin hallussa olevien tietojen uudelleenkäyttöä koskevat vähimmäissäännöt. Liikenneviranomaisten ja liikenteenharjoittajien hallussa olevan datan uudelleenkäyttöön olisi sovellettava tämän asetuksen säännöksiä ja erityisesti sen datan päivittämistä koskevia säännöksiä, sanotun kuitenkaan rajoittamatta direktiivissä 2003/98/EY vahvistettujen sääntöjen soveltamista.
            
         
               (5)
            
            
               Jos tässä asetuksessa säädettyihin toimenpiteisiin liittyy henkilötietojen käsittelyä, se on tehtävä henkilötietojen suojaa koskevan EU:n lainsäädännön, erityisesti Euroopan parlamentin ja neuvoston direktiivin 95/46/EY (6) ja Euroopan parlamentin ja neuvoston direktiivin 2002/58/EY (7), ja asiaa koskevien kansallisten täytäntöönpanotoimenpiteiden mukaisesti. Tunnistettuun tai tunnistettavissa olevaan luonnolliseen henkilöön liittyvien tietojen käsittelyssä olisi noudatettava tiukasti tietojen minimoinnin periaatetta, ja tietoja olisi käsiteltävä ainoastaan tämän asetuksen soveltamiseksi ja niin kauan kuin se on tarpeen. Tällaisten tietojen avulla ei pitäisi voida tunnistaa henkilöä tai tehdä henkilöstä tunnistettavaa aina kun se on mahdollista ja kun se ei haittaa tämän asetuksen tarkoitusta.
            
         
               (6)
            
            
               Jos tietopalvelu perustuu datan keräämiseen, mukaan lukien maantieteelliset paikkatiedot, loppukäyttäjille olisi selvästi ilmoitettava tällaisen datan keruusta, datan keräämiseksi toteutetuista järjestelyistä sekä mahdollisesta seurannasta ja siitä, miten kauan dataa säilytetään. Liikenteenharjoittajien, liikenneviranomaisten, matkatietopalvelujen tarjoajien ja digitaalikarttojen tuottajien kaltaisten julkisten ja yksityisten datan kerääjien olisi otettava käyttöön asianmukaiset tekniset toimenpiteet (mukaan lukien sisäänrakennetun yksityisyyden suojan ja sisäänrakennetun tietosuojan ominaisuudet), joilla varmistetaan loppukäyttäjiltä saadun datan pseudonymisointi (8).
            
         
               (7)
            
            
               Euroopan parlamentin ja neuvoston direktiivin 2007/2/EY (9) tarkoituksena on perustaa unionin paikkatietoinfrastruktuuri, joka mahdollistaa paikkatietojen, myös liikenneverkkoihin liittyvien tietojen, jakamisen ja niiden julkisen saatavuuden koko unionissa unionin ympäristöpolitiikan ja ympäristöön mahdollisesti vaikuttavien politiikkojen ja toimintojen tukemiseksi. Tässä asetuksessa säädettyjen määritysten olisi oltava yhteensopivia direktiivissä 2007/2/EY ja komission asetuksessa (EU) N:o 1089/2010 (10) säädettyjen määritysten kanssa.
            
         
               (8)
            
            
               Tässä asetuksessa säädettyjä määrityksiä olisi sovellettava kaikkiin liikennemuotoihin unionissa, kuten säännölliseen liikenteeseen (lentoliikenne; rautatieliikenne, mukaan lukien suurnopeusjunat, tavanomaiset junat ja kevyt raideliikenne; linja-autojen kaukoliikenne; meriliikenne, mukaan lukien lauttaliikenne; metrot; raitiovaunut; linja-autot; johdinautot; köysiradat), kysyntäohjauksiseen liikenteeseen (sukkulabussi, lossi, taksi, yhteiskyyti, autojen yhteiskäyttö, auton vuokraus, kaupunkipyörät, polkupyörän vuokraus, kutsubussi) ja henkilökohtaiseen liikenteeseen (henkilöauto, moottoripyörä, polkupyörä, jalankulku). Jalankulku on hyvin merkityksellinen liikkumismuoto multimodaalisten matkatietojen kannalta, sillä siten suoritetaan osa matkan ensimmäisestä ja viimeisestä kilometristä, ja se voi tuottaa sekä ympäristöhyötyjä että verkonhallintaan liittyviä hyötyjä, kuten myös suoria terveyshyötyjä matkustajalle itselleen.
            
         
               (9)
            
            
               Euroopan parlamentin ja neuvoston asetuksessa (EU) N:o 1315/2013 (11) määritellään liikenneinfrastruktuuri, joka muodostaa Euroopan laajuisten liikenneverkkojen ydinverkon ja kattavan verkon. Jotta loppukäyttäjien matkustustarpeisiin voitaisiin vastata kaikkialla unionissa ja multimodaalisia matkatietoja voitaisiin hyödyntää mahdollisimman tehokkaasti, tietojen olisi katettava koko verkko ovelta ovelle. Siksi tätä asetusta olisi sovellettava kattavaan Euroopan laajuiseen liikenneverkkoon, kaupunkisolmukohdat mukaan lukien, sekä liikenneverkon muihin osiin.
            
         
               (10)
            
            
               Unionin laajuisten multimodaalisten matkatietopalvelujen tarjonnan tukemiseksi voidaan käyttää sekä datan tarjontaan perustuvia keskitettyjä lähestymistapoja että datan ja palvelujen tarjontaan perustuvia hajautettuja lähestymistapoja. Siksi tähän asetukseen olisi sisällyttävä sekä datan että palvelujen tarjontaa koskevia vaatimuksia näiden kahden lähestymistavan tukemiseksi. Jotta tätä dataa olisi helpompi vaihtaa ja käyttää uudelleen kattavien matkatietopalvelujen tarjoamiseksi, liikenneviranomaisten, liikenteenharjoittajien, infrastruktuurin haltijoiden tai kysyntäohjauksisten liikennepalvelujen tarjoajien, tapauksen mukaan, olisi asetettava staattinen data, vastaava metadata ja datan laatua koskevat tiedot käyttäjien saataville kansallisen tai yhteisen yhteyspisteen kautta. Yhteyspiste voidaan toteuttaa eri muodoissa, eli se voi olla tietokanta, tietovarasto, datamarkkinapaikka, rekisteri, verkkoportaali tai muu niiden kaltainen yhteyspiste datan tyypistä riippuen. Jäsenvaltioiden olisi harkittava nykyisten julkisten ja yksityisten yhteyspisteiden yhdistämistä yhdeksi yhteyspisteeksi, jonka kautta on mahdollista käyttää kaikentyyppistä näiden määritysten soveltamisalaan kuuluvaa asiaankuuluva saatavilla olevaa dataa.
            
         
               (11)
            
            
               Jäsenvaltioiden olisi voitava tehdä yhteistyötä keskenään perustaakseen yhteisen yhteyspisteen, joka kattaa kaiken osallistujajäsenvaltioissa saatavilla olevan datan. Jäsenvaltioiden olisi voitava vapaasti päättää, että muiden direktiivin 2010/40/EU nojalla hyväksyttyjen delegoitujen säädösten mukaisesti perustettuja yhteyspisteitä käytetään tämän asetuksen soveltamisalaan kuuluvan datan kansallisina yhteyspisteinä. Lisäksi jäsenvaltioiden olisi voitava vapaasti päättää, että kansallisina yhteyspisteinä käytetään olemassa olevia yhteyspisteitä, jotka kattavat useita sektoreita. Jäsenvaltiot voivat määritellä, mikä toimija vastaa liitteessä luetellun matka- ja liikennedatan tarjonnasta. Joissain tapauksissa liikenteenharjoittajat, infrastruktuurin haltijat ja kysyntäohjauksisten liikennepalvelujen tarjoajat toimivat useissa eri jäsenvaltioissa, jolloin matka- ja liikennedatan on oltava saatavilla useammassa kuin yhdessä yhteyspisteessä. Olisi kuitenkin pyrittävä välttämään datan tarpeetonta päällekkäisyyttä ja ottamaan huomioon asianomaisten yhteyspisteiden muoto. Asiaankuuluva data ja metadata voidaan siksi luetella kaikissa asianomaisissa kansallisissa yhteyspisteissä, jotka ovat muodoltaan tietovarastoja. Jos osa asianomaisista kansallisista yhteyspisteistä on muodoltaan tietokantoja, dataa ja metadataa voidaan lisäksi säilyttää vain yhdessä niistä ja data ja metadata voidaan luetella kaikissa muissa. Kansallisen yhteyspisteen kautta tarjotun liikenne- ja matkadatan käyttöä koskevat ehdot ja edellytykset voidaan tarvittaessa määritellä lisenssisopimuksella.
            
         
               (12)
            
            
               Liitteessä lueteltu matka- ja liikennedata voidaan sisällyttää kansalliseen yhteyspisteeseen vaiheittain. Jäsenvaltioiden olisi voitava vapaasti päättää, sisällytetäänkö liitteessä luetellut tiedot kansalliseen yhteyspisteeseen ennen asetettua määräaikaa. Multimodaaliset matkatietopalvelut perustuvat liitteessä lueteltuun sekä staattiseen että dynaamiseen matka- ja liikennedataan. Staattinen matka- ja liikennedata on olennaisen tärkeää matkaa edeltävän tiedonsaannin ja suunnittelu kannalta, ja siksi sitä vaaditaan kaikissa jäsenvaltioissa. Dynaaminen matka- ja liikennedata, kuten liikennehäiriöt ja myöhästymiset, voi antaa loppukäyttäjille mahdollisuuden tehdä harkittuja matkustuspäätöksiä ja säästää aikaa. Dynaamisen matka- ja liikennedatan sisällyttäminen kansallisiin yhteyspisteisiin voi kuitenkin aiheuttaa lisätyötä. Jäsenvaltioiden olisi voitava vapaasti päättää, sisällytetäänkö liitteessä lueteltu dynaaminen matka- ja liikennedata kansalliseen yhteyspisteeseen. Jos ne päättävät tehdä niin, tämän asetuksen vaatimuksia olisi noudatettava. Jotta voitaisiin varmistaa multimodaalisten matkatietojen yhtenäinen ja johdonmukainen kehittäminen kaikkialla unionissa, jäsenvaltioita kannustetaan sisällyttämään olemassa oleva matka- ja liikennedata kansallisiin yhteyspisteisiin seuraavassa aikataulussa: liitteessä olevassa 2.1 kohdassa esitetty matka- ja liikennedata 1 päivään joulukuuta 2019 mennessä, liitteessä olevassa 2.2 kohdassa esitetty matka- ja liikennedata 1 päivään joulukuuta 2020 mennessä ja liitteessä olevassa 2.3 kohdassa esitetty matka- ja liikennedata 1 päivään joulukuuta 2021 mennessä.
            
         
               (13)
            
            
               Jotta voitaisiin mahdollistaa kansallisten yhteyspisteiden onnistunut ja kustannustehokas käyttö, tarvittavan matka- ja liikennedatan sisältö ja rakenne on tarpeen kuvata tarkasti asianmukaista metadataa käyttäen (12).
            
         
               (14)
            
            
               Näiden määritysten ei tulisi velvoittaa liikenneviranomaisia, liikenteenharjoittajia, kysyntäohjauksisten liikennepalvelujen tarjoajia eikä infrastruktuurin haltijoita aloittamaan sellaisen datan keräämistä, joka ei jo ole saatavilla koneellisesti luettavassa muodossa. Eri liikennemuotojen staattisen ja dynaamisen matka- ja liikennedatan päivittämistä koskevia erityisvaatimuksia olisi sovellettava ainoastaan sellaiseen dataan, joka on tosiasiallisesti kerätty ja joka on tosiasiallisesti saatavilla koneellisesti luettavassa muodossa. Jäsenvaltioita olisi kuitenkin kannustettava etsimään tarpeitaan vastaavia kustannustehokkaita tapoja digitoida eri liikennemuotojen olemassa oleva staattinen ja dynaaminen data. Jäsenvaltioita, jotka alkavat digitoida eri liikennemuotojen staattista ja dynaamista matka- ja liikennedataa, jota voidaan käyttää multimodaalisissa matkatietopalveluissa, kannustetaan aloittamaan datasta, joka on määritelty liitteessä palvelutasolla 1, ja jatkamaan tämän jälkeen palvelutasoille 2 ja 3. Ensimmäisessä ryhmässä määriteltyä dataa pidetään olennaisen tärkeänä multimodaalisten matkatietopalvelujen perustoimintojen kannalta.
            
         
               (15)
            
            
               Jotta voitaisiin kehittää multimodaalisten matkatietopalvelujen yhdenmukaista ja saumatonta tarjontaa ja tukea yhteentoimivuutta koko unionissa, kansallisissa yhteyspisteissä olisi käytettävä eri liikennemuotojen osalta yhdenmukaista joukkoa olemassa oleviin teknisiin ratkaisuihin ja standardeihin perustuvia yhteentoimivia tiedonsiirtomuotoja ja yhteyskäytäntöjä. Multimodaalisten matkatietopalvelujen alalla on jo olemassa joukko merkityksellisiä standardeja ja teknisiä spesifikaatioita, jotka kattavat tieliikenteen (DATEX II), rautatieliikenteen (TAP-TSI tekniset asiakirjat B1, B2, B3, B4, B8, B9), lentoliikenteen (IATA SSIM) ja palvelujen perustana olevat paikkatiedot (INSPIRE). Tällaisissa tapauksissa tässä asetuksessa olisi viitattava jo voimassa oleviin vaatimuksiin, mutta kyseiset liikennemuodot voivat halutessaan käyttää muita määrityksessä määriteltyjä standardeja ja teknisiä spesifikaatioita. Olisi kuitenkin vältettävä saman matka- ja liikennedatan toistamista useammassa kuin yhdessä muodossa (esim. kaupunkien raideliikennettä koskevan datan muotona joko TAP-TSI tai NeTEx). Tulevaisuudessa tällaisten standardien, varsinkin DATEX II:n, soveltamisalaa voidaan laajentaa siten, että ne kattavat useampia kaupunkiliikenteen osatekijöitä, ja jos tällaisia standardeja tulee saataville, niitä olisi käytettävä määritysten yhteydessä.
            
         
               (16)
            
            
               Staattisen aikatauludatan (kuten julkisen liikenteen, linja-autojen kaukoliikenteen ja meriliikenteen, mukaan lukien lauttaliikenne) osalta kansallisten yhteyspisteiden asiaa koskevassa datassa olisi käytettävä käsitteellisen datan viitemalliin Transmodel EN 12896: 2006 perustuvaa CENin tiedonsiirtostandardia NeTEx CEN/TS 16614 ja sen myöhempiä parannettuja versioita tai mitä tahansa koneellisesti luettavaa muotoa, joka on täysin yhteensopiva sovitun käyttöönottoaikataulun kanssa. Jos jäsenvaltiot päättävät sisällyttää dynaamisen datan kansalliseen yhteyspisteeseen, julkisen liikenteen dynaamisen datan vaihdossa olisi käytettävä CENin julkisen liikenteen tiedonsiirtostandardin SIRI CEN/TS 15531 ja sen myöhempien parannettujen versioiden asiaankuuluvia kohtia tai mitä tahansa täysin yhteensopivaa koneellisesti luettavaa muotoa. Jäsenvaltiot voivat halutessaan jatkaa kansallisten julkisen liikenteen datastandardien käyttöä kansallisella tasolla kansallisten toimijoiden osalta, mutta palvelujen EU:n laajuisen yhteentoimivuuden ja jatkuvuuden varmistamiseksi kansallisissa yhteyspisteissä olisi käytettävä määriteltyjä EU-standardeja. Jäsenvaltiot voivat käyttää käännös- ja muunnosmenetelmiä eurooppalaisten standardointivaatimusten täyttämiseksi. Määrätyistä standardeista olisi käytettävä soveltamisajankohtana saatavilla olevaa versiota. Olisi käytettävä kaikkia merkityksellisiä päivityksiä, jotka laajentavat standardin soveltamisalaa ja lisäävät siihen uusia datatyyppejä.
            
         
               (17)
            
            
               Jotta voitaisiin varmistaa edellä mainittujen standardien optimaalinen käyttö ja täysi yhteentoimivuus jäsenvaltioiden kesken, olisi määriteltävä yhteinen vähimmäisprofiili, jossa yksilöidään standardien erilaiset keskeiset tekijät, ja sitä olisi käytettävä kansallisissa yhteyspisteissä. Jäsenvaltioiden kansallisten profiilien olisi perustuttava yhteiseen eurooppalaiseen vähimmäisprofiiliin, kun se on määritelty.
            
         
               (18)
            
            
               Matkustajille kaikkialla unionissa on olennaisen tärkeää, että palveluntarjoajat antavat tarkkoja ja luotettavia matkatietoja. Kun muutoksia tapahtuu, liikenneviranomaisten tai liikenteenharjoittajien olisi viipymättä päivitettävä kyseessä olevat tiedot kansallisen yhteyspisteen kautta. Kun palveluntarjoaja käyttää matka- ja liikennedataa, on lisäksi olemassa vaara, että käyttäjille näytetään virheellisiä matkatietoja, jotka voivat haitata matkustajan matkaa. Kun liikenneviranomaiset, liikenteenharjoittajat, infrastruktuurin haltijat tai kysyntäohjauksisten liikennepalvelujen tarjoajat havaitsevat virheitä, ne olisi korjattava viipymättä.
            
         
               (19)
            
            
               Euroopassa toimii nykyisin merkittävä määrä multimodaalisia matkatietopalveluja, mutta palvelut, jotka tarjoavat kattavaa reititystä ovelta ovelle, rajoittuvat yleensä yhden jäsenvaltion alueelle. Yksi keskeinen ratkaisu matkatietopalvelujen maantieteellisen kattavuuden parantamiseksi ja unionin laajuisen multimodaalisen matkatiedon tukemiseksi on kansallisten, alueellisten ja kansallisten matkatietopalvelujen liittäminen yhteen. Tähän sisältyy rajapintojen kaltaisten teknisten välineiden käyttö olemassa olevien tietojärjestelmien yhdistämiseksi, jotta reititystuloksia voidaan parantaa. Olisi suositeltavaa, että matkatietopalvelut käyttäisivät hajautetussa matkasuunnittelussa parhaillaan laadittavaa eurooppalaista teknistä spesifikaatiota ”Intelligent Transport Systems – Public Transport – Open API for distributed journey planning 00278420”. Kun palveluntarjoajat määrittelevät luovutuspisteitä hajautettua matkasuunnittelua varten, tällaiset luovutuspisteet olisi lueteltava kansallisessa yhteyspisteessä.
            
         
               (20)
            
            
               Matkatietopalvelut voivat tarjota loppukäyttäjille useita matkavaihtoehtoja eri liikenteenharjoittajilta. On olennaisen tärkeää, että palveluntarjoajat toimivat läpinäkyvästi niiden kriteerien suhteen, joiden perusteella matkavaihtoehdot asetetaan järjestykseen, ja tarjoavat puolueettomia matkatietoja. Matkatietopalvelujen tarjoajien olisi aina kun mahdollista annettava tietoja eri liikennemuotojen kasvihuonekaasupäästöistä, jotta voidaan tukea siirtymistä kestäviin liikennemuotoihin. Palveluntarjoajia kannustetaan myös vahvasti mahdollistamaan suoran asiakaspalautteen antaminen palvelun laadusta.
            
         
               (21)
            
            
               Kun matkatietopalveluissa käytetään staattista ja dynaamista dataa, dataa saadaan eri toimijoilta koko arvoketjun varrelta. Monissa tapauksissa matkatietopalvelujen tarjoaja käyttää liikenneviranomaisten, liikenteenharjoittajien, infrastruktuurin haltijoiden tai kysyntäohjauksisten liikennepalvelujen tarjoajien alkuperäistä dataa. Tällöin on olennaisen tärkeää, että dataa käytettäessä ilmoitetaan alkuperäinen lähde ja viimeisimmän staattisen datan päivityksen päivämäärä ja aika.
            
         
               (22)
            
            
               Jotta toimintarajoitteiset henkilöt voisivat käyttää matkatietopalveluja mahdollisimman laajasti ja ennakoitavalla tavalla, matkatietopalvelujen tarjoajien ja jäsenvaltioiden olisi delegoitua asetusta täytäntöönpannessaan otettava huomioon esteettömyysvaatimuksia koskeva asiaankuuluva lainsäädäntö, kuten tuleva esteettömyyttä koskeva eurooppalainen säädös. Asiaankuuluviin vaatimuksiin lukeutuu verkkosivustojen ja mobiililaitepohjaisten palvelujen saavutettavuus johdonmukaisella ja käyttäjien havainnoinnin, hallinnan ja ymmärtämisen kannalta riittävällä tavalla.
            
         
               (23)
            
            
               Näiden määritysten moitteettoman täytäntöönpanon varmistamiseksi jäsenvaltioiden olisi arvioitava, noudattavatko liikenneviranomaiset, liikenteenharjoittajat, kysyntäohjauksisten liikennepalvelujen tarjoajat ja matkatietopalvelujen tarjoajat multimodaalisen matkadatan saatavuutta, vaihtoa, uudelleenkäyttöä ja päivittämistä koskevia vaatimuksia. Toimivaltaisten viranomaisten olisi voitava käyttää tähän tarkoitukseen liikenneviranomaisten, liikenteenharjoittajien, infrastruktuurin haltijoiden, kysyntäohjauksisten liikennepalvelujen tarjoajien tai matkatietopalvelujen tarjoajien itsensä antamia vaatimustenmukaisuusilmoituksia, ja ne voivat satunnaisesti tarkastaa näiden ilmoitusten oikeellisuuden.
            
         
               (24)
            
            
               Tämän asetuksen täytäntöönpanon valvomiseksi jäsenvaltioiden olisi annettava komissiolle raportti, jossa kuvataan eri vaatimusten täytäntöönpanoa.
            
         
               (25)
            
            
               Komissio tukee tässä asetuksessa vahvistettuja erilaisia teknisiä vaatimuksia Verkkojen Eurooppa -välineeseen kuuluvalla ohjelman tukitoimella (13), jolla tuetaan erityisesti kansallisen yhteyspisteen perustamista, siirtymistä määrättyjen tiedonsiirtostandardien käyttöön ja yhteisten vähimmäisprofiilien käyttöä kansallisissa yhteyspisteissä sekä tarvittaessa matkatietopalvelujen yhteenliittämistä.
            
         
               (26)
            
            
               Euroopan tietosuojavaltuutettua on kuultu Euroopan parlamentin ja neuvoston asetuksen (EY) N:o 45/2001 (14) 28 artiklan 2 kohdan mukaisesti, ja hän antoi lausunnon 22 päivänä elokuuta 2017,
            
         ON HYVÄKSYNYT TÄMÄN ASETUKSEN:
   1 artikla
   Kohde ja soveltamisala
   1.   Tässä asetuksessa vahvistetaan tarvittavat määritykset sen varmistamiseksi, että EU:n laajuiset multimodaaliset matkatietopalvelut ovat tarkkoja ja ITS-käyttäjien saatavilla rajojen yli.
   2.   Tätä asetusta sovelletaan unionin koko liikenneverkkoon.
   3.   Tätä asetusta sovelletaan direktiivin 2010/40/EU 5 artiklan mukaisesti.
   2 artikla
   Määritelmät
   Tässä asetuksessa sovelletaan direktiivin 2010/40/EY 4 artiklassa ja asetuksen (EU) N:o 1315/2013 3 artiklassa vahvistettuja määritelmiä.
   Lisäksi tässä asetuksessa tarkoitetaan
   
               1)
            
            
               ’datan saatavuudella’ mahdollisuutta pyytää ja saada dataa milloin tahansa koneellisesti luettavassa muodossa;
            
         
               2)
            
            
               ’datan päivittämisellä’ olemassa olevan datan muuttamista, mukaan lukien sen poistaminen sekä uusien kohtien tai lisäkohtien sisällyttäminen siihen;
            
         
               3)
            
            
               ’metadatalla’ datan jäsenneltyä sisällönkuvausta, joka helpottaa tämän datan hakemista ja käyttämistä;
            
         
               4)
            
            
               ’hakupalveluilla’ palveluita, jotka mahdollistavat pyydetyn datan hakemisen vastaavan metadatan sisältöä käyttämällä ja tällaisen sisällön esittämisen;
            
         
               5)
            
            
               ’kattavalla Euroopan laajuisella liikenneverkolla’ liikenneinfrastruktuuria, joka on osa asetuksessa (EU) N:o 1315/2013 määriteltyä kattavaa verkkoa;
            
         
               6)
            
            
               ’yhteyspisteellä’ digitaalista rajapintaa, jossa ainakin staattinen matkadata ja aiempi liikennedata sekä niitä vastaava metadata asetetaan käyttäjien saataville niiden uudelleenkäyttöä varten, tai jossa tämän datan lähteet ja metadata asetetaan käyttäjien saataville sen uudelleenkäyttöä varten;
            
         
               7)
            
            
               ’dynaamisella matka- ja liikennedatalla’ liitteessä lueteltua eri liikennemuotoihin liittyvää dataa, joka muuttuu usein tai säännöllisesti;
            
         
               8)
            
            
               ’staattisella matka- ja liikennedatalla’ liitteessä lueteltua eri liikennemuotoihin liittyvää dataa, joka ei muutu lainkaan tai joka ei muutu usein tai säännöllisesti;
            
         
               9)
            
            
               ’liikenneviranomaisella’ viranomaista, joka vastaa alueelliseen toimivaltaansa kuuluvan liikenteen hallinnasta tai alueelliseen toimivaltaansa kuuluvan liikenneverkon tai liikennemuotojen tai molempien suunnittelusta, valvonnasta tai hallinnoinnista;
            
         
               10)
            
            
               ’liikenteenharjoittajalla’ julkista tai yksityistä tahoa, joka vastaa liikennepalvelun ylläpitämisestä ja hallinnoinnista;
            
         
               11)
            
            
               ’käyttäjällä’ kansallista yhteyspistettä käyttävää julkista tai yksityistä tahoa, kuten liikenneviranomaisia, liikenteenharjoittajia, matkatietopalvelujen tarjoajia, digitaalisten karttojen tuottajia, kysyntäohjauksisten liikennepalvelujen tarjoajia ja infrastruktuurin haltijoita;
            
         
               12)
            
            
               ’loppukäyttäjällä’ kaikkia luonnollisia tai oikeushenkilöitä, jotka voivat käyttää matkatietoja;
            
         
               13)
            
            
               ’matkatietopalvelulla’ ITS-palvelua, mukaan lukien digitaaliset kartat, jotka tarjoavat käyttäjille ja loppukäyttäjille matka- ja liikennetietoja vähintään yhdestä liikennemuodosta;
            
         
               14)
            
            
               ’aiemmalla liikennedatalla’ liitteessä lueteltuja kellonajasta, päivästä ja vuodenajasta riippuvia liikenteen ominaispiirteitä, jotka perustuvat aiempiin mittauksiin, mukaan lukien ruuhkautumisaste, keskinopeudet ja keskimääräiset matka-ajat;
            
         
               15)
            
            
               ’datan oikea-aikaisuudella’ ajan tasalla olevan datan asettamista käyttäjien ja loppukäyttäjien saataville riittävän ajoissa, jotta se on hyödyllistä;
            
         
               16)
            
            
               ’matkatietopalvelujen tarjoajalla’ matka- ja liikennetietoja käyttäjille ja loppukäyttäjille tarjoavaa julkista tai yksityistä tahoa, joka ei pelkästään välitä tietoja edelleen;
            
         
               17)
            
            
               ’kysyntäohjauksisella liikenteellä’ matkustajaliikennepalvelua, jolle on ominaista joustava reititys, kuten autojen yhteiskäyttö, kaupunkipyörät, yhteiskyydit, taksit ja kutsubussit. Nämä palvelut edellyttävät yleensä kysyntäohjauksisen liikennepalvelun tarjoajan ja loppukäyttäjän välistä vuorovaikutusta ennen palvelun tarjoamista;
            
         
               18)
            
            
               ’kysyntäohjauksisen liikennepalvelun tarjoajalla’ julkista tai yksityistä tahoa, joka tarjoaa kysyntäohjauksista liikennepalvelua käyttäjille ja loppukäyttäjille, mukaan lukien sitä koskevat matka- ja liikennetiedot;
            
         
               19)
            
            
               ’palvelun yhteenliittämisellä’ paikallisten, alueellisten ja kansallisten matkatietojärjestelmien liittämistä toisiinsa teknisten rajapintojen kautta reititystulosten tai muiden sovellusliittymien tulosten tarjoamiseksi staattisen ja/tai dynaamisten matka- ja liikennetietojen pohjalta;
            
         
               20)
            
            
               ’luovutuspisteellä’ asemaa, pysäkkiä tai paikkaa, jossa kahden matkatietopalvelun reititystulokset liitetään yhteen matkan muodostamiseksi;
            
         
               21)
            
            
               ’multimodaalisella matkatiedolla’ staattisesta tai dynaamisesta matka- ja liikennedatasta taikka molemmista johdettua tietoa, jota tarjotaan käyttäjille ja loppukäyttäjille millä tahansa viestintätavalla ja joka kattaa vähintään kaksi liikennemuotoa ja mahdollistaa vertailun liikennemuotojen välillä;
            
         
               22)
            
            
               ’reititystuloksella’ koneellisesti luettavassa muodossa olevaa matkareittiä, joka on tuloksena loppukäyttäjän matkapyynnöstä ja jossa viitataan yhteen tai useampaan käytettyyn luovutuspisteeseen;
            
         
               23)
            
            
               ’infrastruktuurin haltijalla’ julkista tai yksityistä tahoa tai yritystä, joka vastaa erityisesti liikenneinfrastruktuurin tai sen osan luomisesta ja ylläpitämisestä;
            
         
               24)
            
            
               ’matkustajaliikennepalvelulla’ eri liikennemuodot kattavaa julkista tai yksityistä liikennepalvelua tai mitä tahansa palvelua, joka on käytettävissä suuren yleisön yleiseen tai yksityiseen käyttöön.
            
         3 artikla
   Kansalliset yhteyspisteet
   1.   Jokaisen jäsenvaltion on perustettava kansallinen yhteyspiste. Kansallinen yhteyspiste on yksittäinen yhteyspiste, josta käyttäjät saavat eri liikennemuodoista vähintään liitteessä vahvistettua staattista matka- ja liikennedataa ja aiempaa liikennedataa, mukaan lukien datan päivitykset, jota liikenneviranomaiset, liikenteenharjoittajat, infrastruktuurin haltijat tai kysyntäohjauksisten liikennepalvelujen tarjoajat antavat tietyn jäsenvaltion alueella.
   2.   Jäsenvaltiot voivat käyttää kansallisina yhteyspisteinä olemassa olevia kansallisia yhteyspisteitä, jotka on perustettu muiden direktiivin 2010/40/EU nojalla annettujen delegoitujen säädösten noudattamiseksi, jos jäsenvaltiot katsovat tämän tarkoituksenmukaiseksi.
   3.   Kansallisten yhteyspisteiden on tarjottava käyttäjille hakupalveluita, kuten palveluita, jotka mahdollistavat pyydetyn datan hakemisen vastaavan metadatan sisältöä käyttämällä ja tällaisen sisällön esittämisen.
   4.   Liikenneviranomaisten, liikenteenharjoittajien, infrastruktuurin haltijoiden tai kysyntäohjauksisten liikennepalvelujen tarjoajien on varmistettava, että ne antavat metadatan, jotta käyttäjät voivat tehdä hakuja kansallisissa yhteyspisteissä saatavilla olevista datakokonaisuuksista ja käyttää niitä.
   5.   Vähintään kaksi jäsenvaltiota voi perustaa yhteisen yhteyspisteen.
   4 artikla
   Staattisen matka- ja liikennedatan saatavuus, vaihto ja uudelleenkäyttö
   1.   Liikenneviranomaisten, liikenteenharjoittajien, infrastruktuurin haltijoiden tai kysyntäohjauksisten liikennepalvelujen tarjoajien on annettava liitteessä olevassa 1 kohdassa lueteltu staattinen matka- ja liikennedata ja aiempi liikennedata eri liikennemuodoista käyttäen
   
               a)
            
            
               tieliikenteen osalta delegoidun asetuksen (EU) 2015/962 4 artiklassa määriteltyjä standardeja;
            
         
               b)
            
            
               muiden liikennemuotojen osalta jotain seuraavista standardeista ja teknisistä spesifikaatioista: NeTEx CEN/TS 16614 ja sen myöhemmät versiot, asetuksessa (EU) N:o 454/2011 määritellyt tekniset asiakirjat ja niiden myöhemmät versiot, IATAn laatimat tekniset asiakirjat tai mikä tahansa koneellisesti luettava muoto, joka on täysin yhteensopiva ja yhteentoimiva mainittujen standardien ja teknisten spesifikaatioiden kanssa;
            
         
               c)
            
            
               paikkatietojen osalta direktiivin 2007/2/EY 7 artiklassa määriteltyjä vaatimuksia.
            
         2.   Liitteessä olevassa 1 kohdassa lueteltu asiaankuuluva staattinen matka- ja liikennedata, jota voidaan soveltaa NeTEx- ja DATEX II -muodossa, on esitettävä kansallisten vähimmäisprofiilien avulla.
   3.   Liikenneviranomaisten, liikenteenharjoittajien, infrastruktuurin haltijoiden tai kysyntäohjauksisten liikennepalvelujen tarjoajien on annettava staattinen matka- ja liikennedata vaadituissa muodoissa kansallisen yhteyspisteen kautta seuraavan aikataulun mukaisesti:
   
               a)
            
            
               liitteessä olevassa 1.1 kohdassa lueteltu matka- ja liikennedata kattavasta Euroopan laajuisesta liikenneverkosta viimeistään 1 päivänä joulukuuta 2019;
            
         
               b)
            
            
               liitteessä olevassa 1.2 kohdassa lueteltu matka- ja liikennedata kattavasta Euroopan laajuisesta liikenneverkosta viimeistään 1 päivänä joulukuuta 2020;
            
         
               c)
            
            
               liitteessä olevassa 1.3 kohdassa lueteltu matka- ja liikennedata kattavasta Euroopan laajuisesta liikenneverkosta viimeistään 1 päivänä joulukuuta 2021;
            
         
               d)
            
            
               liitteessä olevassa 1.1, 1.2 ja 1.3 kohdassa lueteltu matka- ja liikennedata unionin liikenneverkon muista osista viimeistään 1 päivänä joulukuuta 2023.
            
         4.   Sovellusliittymien, joiden avulla liitteessä lueteltua staattista matka- ja liikennedataa voidaan käyttää kansallisen yhteyspisteen kautta, on oltava julkisesti saatavilla siten, että käyttäjät voivat rekisteröityä saadakseen käyttöoikeuden.
   5 artikla
   Dynaamisen matka- ja liikennedatan saatavuus, vaihto ja uudelleenkäyttö
   1.   Jos jäsenvaltiot päättävät antaa kansallisen yhteyspisteen kautta liitteessä olevassa 2 kohdassa lueteltua dynaamista matka- ja liikennedataa eri liikennemuodoista, liikenneviranomaisten, liikenteenharjoittajien, infrastruktuurin haltijoiden tai kysyntäohjauksisten liikennepalvelujen tarjoajien on käytettävä
   
               a)
            
            
               tieliikenteen osalta delegoidun asetuksen (EU) 2015/962 5 ja 6 artiklassa määriteltyjä standardeja;
            
         
               b)
            
            
               muiden liikennemuotojen osalta jotain seuraavista: SIRI CEN/TS 15531 ja sen myöhemmät versiot, asetuksessa (EU) N:o 454/2011 määritellyt tekniset asiakirjat tai mikä tahansa koneellisesti luettava muoto, joka on täysin yhteensopiva ja yhteentoimiva mainittujen standardien ja teknisten asiakirjojen kanssa.
            
         2.   Liitteessä olevassa 2 kohdassa lueteltu asiaankuuluva matka- ja liikennedata, jota voidaan soveltaa SIRI- ja DATEX II -muodossa, on esitettävä jäsenvaltioiden määrittelemien ja kansallisen yhteyspisteen kautta saatavilla olevien kansallisten vähimmäisprofiilien avulla.
   3.   Sovellusliittymien, joiden avulla liitteessä lueteltua dynaamista matka- ja liikennedataa voidaan käyttää kansallisen yhteyspisteen kautta, on oltava julkisesti saatavilla siten, että käyttäjät voivat rekisteröityä saadakseen käyttöoikeuden.
   6 artikla
   Datan päivittäminen
   1.   Matkatietopalvelujen on perustuttava päivitettyyn staattiseen ja dynaamiseen matka- ja liikennedataan.
   2.   Kun muutoksia tapahtuu, liikenneviranomaisten, liikenteenharjoittajien, infrastruktuurin haltijoiden tai kysyntäohjauksisten liikennepalvelujen tarjoajien on viipymättä päivitettävä liitteessä lueteltu asiaankuuluva staattinen ja dynaaminen matka- ja liikennedata kansallisen yhteyspisteen kautta. Niiden on viipymättä korjattava virheet, jotka ne ovat itse havainneet datassaan tai joista jokin käyttäjä tai loppukäyttäjä on niille ilmoittanut.
   7 artikla
   Matkatietopalvelujen yhteenliittäminen
   1.   Matkatietopalvelujen tarjoajien on pyynnöstä annettava toiselle matkatietopalvelujen tarjoajalle staattiseen ja, jos mahdollista, dynaamisen tietoon perustuvat reititystulokset.
   2.   Reititystulosten on perustuttava
   
               a)
            
            
               hakijan matkan lähtö- ja päätepisteeseen sekä tiettyyn lähtö- tai saapumisaikaan ja -päivään tai molempiin;
            
         
               b)
            
            
               mahdollisiin matkavaihtoehtoihin sekä tiettyyn lähtö- tai saapumisaikaan ja -päivään tai molempiin, mukaan lukien mahdolliset jatkoyhteydet;
            
         
               c)
            
            
               matkatietopalvelujen väliseen luovutuspisteeseen;
            
         
               d)
            
            
               häiriöiden esiintyessä mahdollisiin vaihtoehtoisiin matkavaihtoehtoihin sekä tiettyyn lähtö- tai saapumisaikaan ja -päivään tai molempiin, mukaan lukien mahdolliset jatkoyhteydet, jos niitä on saatavilla.
            
         8 artikla
   Matka- ja liikennedatan uudelleenkäyttöä palvelujen tarjonnassa ja matkatietopalvelujen yhteenliittämistä koskevat vaatimukset
   1.   Liitteessä luetellun matka- ja liikennedatan ja vastaavan metadatan, mukaan lukien sen laatua koskevat tiedot, on oltava saatavilla unionissa sen vaihtoa ja uudelleenkäyttöä varten syrjimättömästi kansallisen tai yhteisen yhteyspisteen kautta ja niin nopeasti, että varmistetaan matkatietopalvelujen tarjoaminen oikea-aikaisesti. Datan on oltava tarkkaa ja sen on oltava ajan tasalla.
   2.   Edellä 1 kohdassa tarkoitettua dataa on käytettävä uudelleen puolueettomasti, ketään syrjimättä ja tasapuolisesti. Kriteerien, joita käytetään asetettaessa järjestykseen eri liikennemuotojen tai niiden yhdistelmien tai molempien matkavaihtoehtoja, on oltava läpinäkyviä, eivätkä ne saa perustua mihinkään tekijään, joka liittyy suoraan tai välillisesti käyttäjän henkilöllisyyteen, tai datan uudelleenkäyttöön liittyviin kaupallisiin näkökohtiin, jos sellaisia on, ja niitä on sovellettava syrjimättömästi kaikkiin osallistuviin käyttäjiin. Ensimmäisen ensisijaisen matkareitin kuvaus ei saa johtaa loppukäyttäjää harhaan.
   3.   Kun staattista ja dynaamista matka- tai liikennedataa käytetään uudelleen, datan lähde on ilmoitettava. Myös staattisen datan viimeisimmän päivityksen päivämäärä ja aika on ilmoitettava.
   4.   Kansallisen yhteyspisteen kautta tarjotun liikenne- ja matkadatan käyttöä koskevat ehdot ja edellytykset voidaan määritellä lisenssisopimuksella. Ehdoilla ei saa tarpeettomasti rajoittaa mahdollisuuksia datan uudelleenkäyttöön, eikä niitä saa käyttää kilpailun rajoittamiseen. Jos lisenssisopimuksia käytetään, niissä on joka tapauksessa asetettava mahdollisimman vähän rajoituksia uudelleenkäytölle. Mahdollisen taloudellisen korvauksen on oltava kohtuullinen ja oikeassa suhteessa kyseessä olevan matka- ja liikennedatan antamisesta ja levittämisestä aiheutuneisiin perusteltuihin kustannuksiin.
   5.   Matkatietopalvelujen yhteenliittämistä koskevat ehdot ja edellytykset on määriteltävä matkatietopalvelujen tarjoajien välisissä sopimuksissa. Matkatietopalvelujen yhteenliittämisestä aiheutuneista kustannuksista mahdollisesti perittävän taloudellisen korvauksen on oltava kohtuullinen ja oikeasuhteinen.
   9 artikla
   Vaatimustenmukaisuuden arviointi
   1.   Jäsenvaltioiden on arvioitava, noudattavatko liikenneviranomaiset, liikenteenharjoittajat, kysyntäohjauksisten liikennepalvelujen tarjoajat ja matkatietopalvelujen tarjoajat 3–8 artiklassa säädettyjä vaatimuksia.
   2.   Arvioinnin tekemiseksi jäsenvaltioiden toimivaltaiset viranomaiset voivat pyytää liikenneviranomaisilta, liikenteenharjoittajilta, infrastruktuurin haltijoilta, kysyntäohjauksisten liikennepalvelujen tarjoajilta ja matkatietopalvelujen tarjoajilta seuraavat asiakirjat:
   
               a)
            
            
               kuvaus yhteyspisteessä tai -pisteissä luetellusta tai varastoidusta matka- ja liikennedatasta ja saatavilla olevista matkatietopalveluista, mukaan lukien tarvittaessa yhteydet muihin palveluihin, sekä tiedot niiden laadusta; ja
            
         
               b)
            
            
               näyttöön perustuva ilmoitus 3–8 artiklassa vahvistettujen vaatimusten noudattamisesta.
            
         3.   Jäsenvaltioiden on tarkastettava satunnaisesti 2 kohdan b alakohdassa tarkoitettujen ilmoitusten oikeellisuus.
   10 artikla
   Raportointi
   1.   Jäsenvaltioiden on annettava komissiolle viimeistään 1 päivänä joulukuuta 2019 kertomus kansallisen yhteyspisteen perustamiseksi mahdollisesti toteutetuista toimenpiteistä ja sen toimintaan liittyvistä järjestelyistä.
   2.   Jäsenvaltioiden on tämän jälkeen annettava komissiolle joka toinen vuosi kertomus, joka sisältää seuraavat tiedot:
   
               a)
            
            
               liitteessä vahvistettujen matka- ja liikennedatatyyppien saatavuuden ja vaihdon osalta saavutettu edistys;
            
         
               b)
            
            
               yhteyspisteen maantieteellinen kattavuus ja sen kautta saatavilla oleva liitteessä esitetty matka- ja liikennedata ja matkatietopalvelujen yhteenliittäminen;
            
         
               c)
            
            
               9 artiklassa tarkoitetun vaatimusten noudattamista koskevan arvioinnin tulokset; ja
            
         
               d)
            
            
               tarvittaessa kuvaus 1 kohtaan tai 2 kohdan b alakohtaan tehdyistä muutoksista.
            
         11 artikla
   Voimaantulo ja soveltaminen
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 31 päivänä toukokuuta 2017.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 207, 6.8.2010, s. 1.
   
      (2)  Komission delegoitu asetus (EU) N:o 886/2013, annettu 15 päivänä toukokuuta 2013, Euroopan parlamentin ja neuvoston direktiivin 2010/40/EU täydentämisestä datan ja menettelyjen osalta, joiden avulla mahdollisuuksien mukaan tarjotaan liikenneturvallisuuteen liittyviä yleisiä vähimmäisliikennetietoja ilmaiseksi käyttäjille (EUVL L 247, 18.9.2013, s. 6).
   
      (3)  Komission delegoitu asetus (EU) 2015/962, annettu 18 päivänä joulukuuta 2014, Euroopan parlamentin ja neuvoston direktiivin 2010/40/EU täydentämisestä EU:n laajuisten tosiaikaisten liikennetietopalvelujen tarjoamisen osalta (EUVL L 157, 23.6.2015, s. 21).
   
      (4)  Komission asetus (EU) N:o 454/2011, annettu 5 päivänä toukokuuta 2011, Euroopan laajuisen rautatiejärjestelmän osajärjestelmää ”henkilöliikenteen telemaattiset sovellukset” koskevasta yhteentoimivuuden teknisestä eritelmästä (EUVL L 123, 12.5.2011, s. 11).
   
      (5)  Euroopan parlamentin ja neuvoston direktiivi 2003/98/EY, annettu 17 päivänä marraskuuta 2003, julkisen sektorin hallussa olevien tietojen uudelleenkäytöstä (EUVL L 345, 31.12.2003, s. 90).
   
      (6)  Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettu Euroopan parlamentin ja neuvoston direktiivi 95/46/EY (EYVL L 281, 23.11.1995, s. 31). Luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta 27 päivänä huhtikuuta 2016 annettu Euroopan parlamentin ja neuvoston asetus (EU) 2016/679 (yleinen tietosuoja-asetus) (EUVL L 119, 4.5.2016, s. 1), jota sovelletaan 25 päivästä toukokuuta 2018. Direktiivin 95/46/EY 10 ja 11 artiklassa ja asetuksen (EU) 2016/679 13 ja 14 artiklassa esitetään kattava luettelo rekisteröidylle annettavista tiedoista. Direktiivin 95/46/EY 12 artiklassa ja asetuksen (EU) 2016/679 17–19 artiklassa määritellään muut yksilöiden oikeudet, kuten oikeus tietojen saantiin sekä oikeus epätarkkojen ja virheellisten henkilötiedot oikaisuun ja tietojen suojaamiseen, poistoon ja tuhoamiseen.
   
      (7)  Euroopan parlamentin ja neuvoston direktiivi 2002/58/EY, annettu 12 päivänä heinäkuuta 2002, henkilötietojen käsittelystä ja yksityisyyden suojasta sähköisen viestinnän alalla (EYVL L 201, 31.7.2002, s. 37).
   
      (8)  Siten kuin se on määritelty asetuksen (EU) 2016/679 4 artiklan 5 kohdassa.
   
      (9)  Euroopan parlamentin ja neuvoston direktiivi 2007/2/EY, annettu 14 päivänä maaliskuuta 2007, Euroopan yhteisön paikkatietoinfrastruktuurin (INSPIRE) perustamisesta (EUVL L 108, 25.4.2007, s. 1).
   
      (10)  Komission asetus (EU) N:o 1089/2010, annettu 23 päivänä marraskuuta 2010, Euroopan parlamentin ja neuvoston direktiivin 2007/2/EY täytäntöönpanosta paikkatietoaineistojen ja -palvelujen yhteentoimivuuden osalta (EUVL L 323, 8.12.2010, s. 11).
   
      (11)  Euroopan parlamentin ja neuvoston asetus (EU) N:o 1315/2013, annettu 11 päivänä joulukuuta 2013, unionin suuntaviivoista Euroopan laajuisen liikenneverkon kehittämiseksi ja päätöksen N:o 661/2010/EU kumoamisesta (EUVL L 348, 20.12.2013, s. 1).
   
      (12)  EU EIP SPA Coordinated Metadata Catalogue.
   
      (13)  Komission täytäntöönpanopäätös, annettu 7 päivänä huhtikuuta 2016, Verkkojen Eurooppa -välineestä liikennesektorilla vuosina 2014–2020 myönnettäviä avustuksia koskevan monivuotisen työohjelman 2014–2020 perustamisesta annetun komission täytäntöönpanopäätöksen C(2014) 1921 muuttamisesta.
   
      (14)  Euroopan parlamentin ja neuvoston asetus (EY) N:o 45/2001, annettu 18 päivänä joulukuuta 2000, yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta (EYVL L 8, 12.1.2001, s. 1).
   
      LIITE
      
         DATALUOKAT
      
      (3, 4, 5, 6, 8 ja 10 artiklassa tarkoitetut)
      Liikennemuotojen jaottelu tyypeittäin:
      
                   
               
               
                  
                     
                        Säännöllinen
                     
                  
                  Lentoliikenne, rautatieliikenne, mukaan lukien suurnopeusjunat, tavanomaiset junat ja kevyt raideliikenne, linja-autojen kaukoliikenne, meriliikenne, mukaan lukien lauttaliikenne, metrot, raitiovaunut, linja-autot, johdinautot.
               
            
                   
               
               
                  
                     
                        Kysyntäohjauksinen
                     
                  
                  Sukkulabussi, lossi, taksi, yhteiskyyti, autojen yhteiskäyttö, auton vuokraus, kaupunkipyörät, polkupyörän vuokraus.
               
            
                   
               
               
                  
                     
                        Henkilökohtainen
                     
                  
                  Henkilöauto, moottoripyörä, polkupyörä.
               
            1.   Staattisen matkadatan tyypit
      
      1.1   Palvelutaso 1
      
      
                  a)
               
               
                  Sijaintihaku (lähtöpaikka/määränpää):
                  
                              i)
                           
                           
                              Osoitetiedot (kadunnimi, rakennuksen numero, postinumero)
                           
                        
                              ii)
                           
                           
                              Topografiset paikat (kaupunki, kylä, esikaupunki, hallinnollinen yksikkö)
                           
                        
                              iii)
                           
                           
                              Kohdepisteet (liikennetietoon liittyvät), joihin ihmiset voivat haluta matkustaa
                           
                        
            
                  b)
               
               
                  Reittisuunnitelmat:
                  Operatiivinen kalenteri, jossa viikonpäivät liitetään päivämääriin
               
            
                  c)
               
               
                  Sijaintihaku (liityntäpisteet):
                  
                              i)
                           
                           
                              Yksilöidyt liityntäpisteet (kaikki säännöllinen liikenne)
                           
                        
                              ii)
                           
                           
                              Liityntäpisteiden geometria/kartoitus (kaikki säännöllinen liikenne)
                           
                        
            
                  d)
               
               
                  Reittisuunnitelman muodostaminen – säännöllinen liikenne:
                  
                              i)
                           
                           
                              Vaihtoyhteydet, oletusvaihtoajat liikennemuotojen välillä vaihtopaikassa
                           
                        
                              ii)
                           
                           
                              Verkkotopologia ja reitit (topologia)
                           
                        
                              iii)
                           
                           
                              Liikenteenharjoittajat
                           
                        
                              iv)
                           
                           
                              Aikataulut
                           
                        
                              v)
                           
                           
                              Suunnitellut vaihdot taattujen säännöllisten palvelujen välillä
                           
                        
                              vi)
                           
                           
                              Toiminta-ajat
                           
                        
                              vii)
                           
                           
                              Liityntäpisteiden varustetaso (mukaan lukien laituritiedot, asiakaspalvelu-/neuvontapisteet, lipunmyyntipisteet, hissit/portaat, sisään- ja uloskäyntien sijainti)
                           
                        
                              viii)
                           
                           
                              Ajoneuvot (matalalattia; pyörätuolilla liikkuville suunniteltu)
                           
                        
                              ix)
                           
                           
                              Liityntäpisteiden esteettömyys ja kulkureitit vaihdon yhteydessä (kuten hissit, liukuportaat)
                           
                        
                              x)
                           
                           
                              Avustuspalvelut (kuten onko apua saatavilla paikan päällä)
                           
                        
            
                  e)
               
               
                  Reittisuunnitelman muodostaminen – tieliikenne (henkilökohtainen liikenne):
                  
                              i)
                           
                           
                              Tieverkko
                           
                        
                              ii)
                           
                           
                              Pyörätieverkko (erilliset pyörätiet, jaettu pyörätie/katu, jaettu pyörätie/jalkakäytävä)
                           
                        
                              iii)
                           
                           
                              Jalankulkuverkko ja esteettömyyttä tukevat välineet
                           
                        
            1.2   Palvelutaso 2
      
      
                  a)
               
               
                  Sijaintihaku (kysyntäohjauksinen liikenne):
                  
                              i)
                           
                           
                              Liityntäpysäköinti
                           
                        
                              ii)
                           
                           
                              Kaupunkipyöräasemat
                           
                        
                              iii)
                           
                           
                              Yhteiskäyttöautojen pysäköintipaikat
                           
                        
                              iv)
                           
                           
                              Julkiset tankkauspisteet bensiini-, diesel-, maakaasu- ja vetykäyttöisille ajoneuvoille, sähköautojen latauspisteet
                           
                        
                              v)
                           
                           
                              Turvalliset polkupyöräparkit (kuten lukitut polkupyörätallit)
                           
                        
            
                  b)
               
               
                  Tiedotuspalvelu:
                  Mistä ja miten voidaan ostaa lippuja säännölliseen liikenteeseen ja kysyntäohjauksiseen liikenteeseen ja maksaa pysäköintimaksuja (kaikki säännöllisen ja kysyntäohjauksisen liikenteen muodot, mukaan lukien vähittäismyyntikanavat, toimitustavat, maksutavat)
               
            
                  c)
               
               
                  Reittisuunnitelmat, lisätiedot, saatavuuden tarkastaminen:
                  
                              i)
                           
                           
                              Yleiset perusmaksut (kaikki säännöllinen liikenne)
                              
                                          —
                                       
                                       
                                          Tariffiverkon tiedot (maksuvyöhykkeet/-pysäkit ja vyöhykerajat)
                                       
                                    
                                          —
                                       
                                       
                                          Perustariffirakenne (pisteestä pisteeseen, mukaan lukien päivä- ja viikkotariffit, vyöhyketariffit, kertamaksut)
                                       
                                    
                        
                              ii)
                           
                           
                              Ajoneuvojen varustetaso, kuten matkustusluokat ja wifi-yhteys
                           
                        
            1.3   Palvelutaso 3
      
      
                  a)
               
               
                  Yleisiä perusmaksuja ja erikoismaksuja koskeva yksityiskohtainen haku (kaikki säännöllinen liikenne):
                  
                              i)
                           
                           
                              Matkustajaluokat (käyttäjäluokat, kuten aikuinen, lapsi, opiskelija, veteraani, liikuntarajoitteinen, ja niiden edellytykset, sekä matkustusluokat, kuten 1. luokka, 2. luokka)
                           
                        
                              ii)
                           
                           
                              Yleismaksutuotteet (käyttöoikeudet kuten vyöhyke/pisteestä pisteeseen, mukaan lukien päivä- ja viikkoliput/kertaliput/meno-paluuliput, käytön edellytykset, peruskäyttöehdot kuten voimassaoloaika/liikenteenharjoittaja/matka-aika/vaihto, perushinta pisteestä pisteeseen erilaisille lähtö- ja määräpistepareille, mukaan lukien päivä- ja viikkomaksut/vyöhykehinnat/kertahinnat)
                           
                        
                              iii)
                           
                           
                              Erikoismaksutuotteet: tarjoukset, joihin liittyy erityisiä lisäehtoja, kuten tarjoushinnat, ryhmähinnat, kausiliput, yhdistetyt tuotteet, joissa on yhdistetty erilaisia tuotteita ja lisätuotteita, kuten pysäköinti ja matkustus, vähimmäisaika perillä
                           
                        
                              iv)
                           
                           
                              Kaupalliset perusehdot, kuten palautus/korvaaminen/vaihtaminen/siirtäminen, ja varausta koskevat perusehdot, kuten myyntiaika, voimassaoloaika, reittirajoitukset, peräkkäiset vyöhykemaksut, vähimmäisaika perillä
                           
                        
            
                  b)
               
               
                  Tiedotuspalvelu (kaikki liikennemuodot):
                  
                              i)
                           
                           
                              Kuinka maksetaan tietullit (mukaan lukien vähittäismyyntikanavat, toimitustavat, maksutavat)
                           
                        
                              ii)
                           
                           
                              Kuinka tilataan yhteiskäyttöauto, taksi, vuokrapyörä jne. (mukaan lukien vähittäismyyntikanavat, toimitustavat, maksutavat)
                           
                        
                              iii)
                           
                           
                              Missä ja miten maksetaan auton pysäköinti, sähköautojen lataaminen julkisissa latauspisteissä ja bensiini-, diesel-, maakaasu- ja vetykäyttöisten ajoneuvojen tankkaaminen julkisissa tankkauspisteissä (mukaan lukien vähittäismyyntikanavat, toimitustavat, maksutavat)
                           
                        
            
                  c)
               
               
                  Reittisuunnitelmat:
                  
                              i)
                           
                           
                              Pyöräilyverkon yksityiskohtaiset tiedot (pinnan laatu, pyöräily rinnakkain, muun liikenteen kanssa jaettu tila, pyöräily tiellä/maastossa, maisemareitit, jalankulkualueet, kääntymis- tai kulkurajoitukset (esim. liikennevirtaa vastaan))
                           
                        
                              ii)
                           
                           
                              Parametrit, joita tarvitaan ympäristötekijöiden laskemiseksi, kuten hiilidioksidipäästöt ajoneuvotyyppiä tai matkustajakilometriä tai käveltyä kilometriä kohti
                           
                        
                              iii)
                           
                           
                              Kustannusten laskemiseksi tarvittavat parametrit, kuten polttoaineenkulutus
                           
                        
            
                  d)
               
               
                  Reittisuunnitelman muodostaminen:
                  Arvioidut matka-ajat viikonpäivittäin ja aikaväleittäin kullekin liikennemuodolle / liikennemuotojen yhdistelmälle
               
            2.   Dynaamisen matka- ja liikennedatan tyypit
      
      2.1   Palvelutaso 1
      
      Ohitusajat, matkasuunnitelmat ja lisätiedot:
      
                  i)
               
               
                  Häiriöt (kaikki liikennemuodot)
               
            
                  ii)
               
               
                  Reaaliaikaiset tilannetiedot – myöhästymiset, peruutukset, taattujen yhteyksien seuranta (kaikki liikennemuodot)
               
            
                  iii)
               
               
                  Liityntäpisteen ominaisuuksien tilanne (mukaan lukien dynaamiset laituritiedot, toiminnassa olevat hissit/liukuportaat, suljetut sisään- ja uloskäynnit – kaikki säännöllinen liikenne)
               
            2.2   Palvelutaso 2
      
      
                  a)
               
               
                  Ohitusajat, matkasuunnitelmat ja lisätiedot (kaikki liikennemuodot):
                  
                              i)
                           
                           
                              Palvelujen arvioidut lähtö- ja saapumisajat
                           
                        
                              ii)
                           
                           
                              Nykyisen tieyhteyden matka-aika
                           
                        
                              iii)
                           
                           
                              Pyöräilyverkon suljetut osat / kiertotiet
                           
                        
            
                  b)
               
               
                  Tiedotuspalvelu:
                  Käytössä olevat sähköautojen julkiset latauspisteet ja bensiini-, diesel-, maakaasu- ja vetykäyttöisten ajoneuvojen julkiset tankkauspisteet
               
            
                  c)
               
               
                  Saatavuuden tarkastaminen:
                  
                              i)
                           
                           
                              Yhteiskäyttöautojen saatavuus, kaupunkipyörien saatavuus
                           
                        
                              ii)
                           
                           
                              Pysäköintipaikkojen saatavuus (kadun varrella ja muualla), pysäköintimaksut, tiemaksut
                           
                        
            2.3   Palvelutaso 3
      
      Reittisuunnitelmat
      Tuleva ennustettu tieyhteyden matka-aika